Qoraqalpog‘istonda Arba etnomadaniy markazi barpo etildi

Qanliko‘llik hunarmandlar tuman hokimligi ko‘magida Arba etnomadaniy markazini bunyod qildi. Markaz A-380 “G‘uzor—Buxoro—Nukus—Beyneo‘” avtomagistrali bo‘yida qurilib, atrofi ko‘kalamzorlashtirildi. Bu haqda O‘zA xabar berdi.

Xalqlar do‘stligini ifodalovchi mazkur madaniy markazda Markaziy Osiyo xalqlariga mansub o‘tovlar tikilgan. O‘tovlarda qardosh xalqlarning milliy taomlaridan tatib, milliy musiqa navolaridan bahramand bo‘lishingiz mumkin.
Ayni paytda Arba etnomadaniy markazida milliy qadriyatlar asosida bezatilgan 200 o‘ringa mo‘ljallangan to‘yxona ham o‘z faoliyatini boshlagan. Tuman aholisi muhtasham va zamonaviy ushbu to‘yxonada yaxshi kunlarini baham ko‘rmoqda.
Tumandagi “Bo‘ston” ovul fuqarolar yig‘ini hududida qad rostlagan o‘zgacha uslubdagi soyabon-bekat ham ko‘pchilikda qiziqish uyg‘otdi. Ijtimoiy tarmoqlarda g‘ayrioddiy bekat qurilishi qizg‘in muhokamalarga sabab bo‘ldi.

Tumanda amalga oshirilayotgan bu kabi tadbirlardan asosiy maqsad hududda turizmni rivojlantirish hamda hududga xorijiy investorlarning e’tiborini jalb qilishga qaratilgan.